Mona Lisa's maak gereed vir Kersfees
Die Mona Lisa's het op Vrydag 21 November 2016 hul vyfde Flikflooi, soos hulle hul byeenkomste noem, by Gamagara Lodge gehou. Hierdie keer was dit 'n Kersfees flikflooi met die oulikste geskenk-idees.
Hettie du Plessis het haar jeugboek, Operasie Gebakte Pere aan die dames bekendgestel. Dit is 'n goeie geskenk idee vir kinders tussen 8 en 12 jaar. Selfs vir volwassenes is dit 'n goeie idee om (selfs tweedehandse) boeke mooi toe te draai as geskenk.
Vir die volgende Pypkaneel-kompetisie bak die dames Kersfees-koekies.
Jenny Gerber het die oulikste geskenk-in-'n-bottel idees in die Kweperlat-afdeling gedeel. Die dames kan dan ook elkeen vir die Kersete so 'n geskenk-in-'n-bottel saambring om onder mekaar uit te ruil.
"Vergeet appels – 'n huisie knoffel 'n dag laat die dokter wag!" was die tema vir die Kalbas-afdeling.
Die volgende Flikflooi is op Vrydag 25 November 2016 om 9:00, weer by Gamagara Lodge. Dames wat belangstel om by die Mona Lisa's aan te sluit, is welkom om vir Jenny te kontak by 073 222 8317.
Gaste by die vrolik gedekte tafel.
Die Goue Gerwe het op Dinsdag 8 November 2016 hul Kersete by die Albatross Restaurant gehou. Dit was 'n heerlike ete en as iemand honger huis toe gegaan het, was dit sy eie skuld.
Die vermaak, wat deur Petro de Klerk gereël is, het 'n vrolike atmosfeer geskep. Agt van die Postmasburg Eisteddfod-deelnemers van Laerskool Kathu se graad 3's het hul versies opgesê.
Toors Bezuidenhout, wat nog maar 'n jaar lank musiek neem by Petro, het die Radetski Mars gespeel, waarvoor hy 'n Junior Diploma ontvang het.
Petro het duette gespeel saam met Amanda Cornellisson en Marko van Niekerk.
Chanél du Plessis het twee stukke op haar dwarsfluit gespeel.
Geskenke is uitgeruil en die dag is op 'n hoë noot afgesluit.
Tydens 'n algemene vergadering op 11 Oktober 2016, is 'n nuwe bestuur vir die Goue Gerwe verkies. Voor: Petro Sache (Ondervoorsitster), Delinda Coetzee (Sekretaresse) en Poppie Landman (Tesouriere). Agter: Rose Bothma (Voorsitster) en Annie Steyn (Addisionele Lid).
Kathu Gazette Braaidagkompetisie
DP Swiegers en Sybrand Brink is die gelukkige wenners van Kathu Gazette se Braaidagkompetisie. Hulle wen 'n Cape Union Mart slaapsak, geborg deur Jannie Mouton.
Ou vriende weer byeen
Die 1971 matriek-klas van Hoërskool Kalahari het die naweek van 4 tot 6 November 2016 hul 45-jaar reünie gehou op Kuruman. Elkeen het dit terdeë geniet.
Kathu Inn earns 2016 Tripadvisor Certificate of Excellence
Kathu Inn – Part Of The Country Hotels Group is proud to announce that they have received a TripAdvisor® Certificate of Excellence.
Bodemvaskamp 'n fees!
Die jaarlikse kamp vir Graad 4 – Graad 11 Voortrekker jeuglede is weereens by Bodemvas, die Voortrekker terrein by Barkly-Wes, gehou. 'n Groot groep jeuglede en volwassenes van Kathu Voortrekkers het vroegdag op Saterdag, 1 Oktober 2016, na Bodemvas vertrek. Kort na hul aankoms by die terrein het elke Graad-groep na hul onderskeie kampterreine beweeg. Tydens die weeklange kamp word verskeie spesialisasies voltooi, waaronder die Anglo-Boereoorlog, dierekennis en groepspele vir Graad 4's, touwerk, delwerye en groepspele vir Graad 5's, visvang en spoorsny vir Graad 6'e, wild- en jagbeheer vir Graad 7's, varswaterkunde vir Graad 8's, veldvernuf vir Graad 9's, selfverwesenliking en spyseniering vir Graad 10's en dienaarleier vir Graad 11's.
Behalwe vir die spesialisasies wat die jeuglede behaal het, word hegte vriendskappe gesmee, die jeuglid leer God en Sy skepping ken en persoonlike verryking vind plaas.